Пастаянная экспазіцыя “Дарогаю Бібліі” Нават той, хто апынуўся тут выпадкова, у гэтых залах нібыта далучаецца да Вечнага. Зрэшты, выпадковых людзей тут і не бывае. Людзей у першай зале сустракае ціхая музыка і словы Рамана Брандштэтэра, польскага пісьменніка, драматурга і біблеіста, якія накладаюцца на мелодыю: ”Будзеш нястомна чытаць Біблію. Будзеш любіць яе больш, чым бацькоў… Ніколі не разлучышся з ёю.” Шматлікія экспанаты даюць уяўленне, як і ў якіх умовах стваралася Біблія, як Слова разыходзілася па свеце. Тут ёсць магчымасць патрымаць у руках Святую кнігу, выдадзеную ў самых розных краінах свету на розных мовах. Ёсць выданні з Грэцыі, Кітая, Іспаніі, краін Афрыкі, ёсць нават Біблія для сляпых.